ΓΡΑΠΤΗ ΕΡΩΤΗΣΗ E-2809/97 υποβολή: Mark Watts (PSE) προς την Επιτροπή (1 Σεπτεμβρίου 1997)

Θέμα: Μείωση της ανάγκης για ταξίδια στην Ευρώπη

Ποιά μέτρα συνιστά η Επιτροπή για τη μείωση της αυξημένης ζήτησης για ταξίδια στην Ευρώπη;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-2808/97, E-2809/97, E-2810/97, E-2811/97 και E-2812/97 (8 Οκτωβρίου 1997)

Η σημαντική και ταχεία αύξηση της κινητικότητας στην Ευρώπη έχει αναμφισβήτητα κοινωνικά και οικονομικά οφέλη. Ωστόσο, προκειμένου να προσπαθήσει να εξασφαλίσει τα εν λόγω οφέλη ώστε να μην αντισταθμίζονται ή ακόμη και να υπερκαλύπτονται από τα μειονεκτήματα που δημιουργούνται από την αυξανόμενη ζήτηση για μετακίνηση ατόμων και φορτίων, η Επιτροπή συνεχώς τονίζει τη σπουδαιότητα ενός φάσματος πολιτικών, οι οποίες όλες συνδέονται με την εξασφάλιση αειφορίας σε αυτήν την κινητικότητα.

Στις προσπάθειες αυτές, εκτιμώνται πολύ η υποστήριξη και η συνεργασία του Ευρωπαϊκού Κοινοβουλίου, των κυβερνήσεων και των Κοινοβουλίων των κρατών μελών, του επαγγελματικού κλάδου των μεταφορέων, των σωματείων/ενώσεων και των ακαδημαϊκών φορέων.

Η Επιτροπή πιστεύει ότι είναι σημαντικό να γίνουν κατανοητές οι αιτίες της ταχείας αύξησης της κινητικότητας, προκειμένου να εκτιμηθεί κατά πόσον θα συνεχισθεί αυτή η τάση και να εισαχθούν οι πλέον αποτελεσματικές λύσεις.

Οι αλλαγές στον τρόπο ζωής είναι μια σημαντική αιτία της αύξησης των ταξιδίων για προσωπικούς λόγους, αφού είναι διαθέσιμα περισσότερα χρήματα και χρόνος για ταξίδια αναψυχής. Υπάρχουν επίσης δημογραφικές αλλαγές, όπως αύξηση του αριθμού των ενεργών ηλικιωμένων ατόμων, τα οποία, αντιθέτως προς τους προκατόχους τους, διατηρούν υψηλότερα ποσοστά ιδιοκτησίας αυτοκινήτων και κινητικότητας έως και προχωρημένη ηλικία. Είναι επίσης εμφανές ότι παράγοντες όπως η εμπορική ανάπτυξη και το φάσμα ευπρόσιτων και οικονομικά προσιτών συστημάτων μεταφορών έχουν πολύ σημαντική επίδραση στον όγκο και στα σχέδια ταξιδίων, καθώς και αξιοσημείωτες συνέπειες για τη διαχείριση της ζήτησης.

Καλύτερη χρήση του χωροταξικού σχεδιασμού είναι σε θέση να επιφέρει καλύτερη ισορροπία μεταξύ των τρόπων μεταφοράς στο μεταφορικό σύστημα. Μπορεί επίσης να βοηθήσει η τεχνολογική ανάπτυξη και, σε ορισμένες περιπτώσεις, θα μπορούσε να χρησιμοποιηθεί η τεχνολογία των πληροφοριών ως υποκατάστατο των ταξιδίων. Επιπλέον, η κίνηση προς ένα σύστημα, στο οποίο η τιμή της μεταφοράς αντικατοπτρίζει το πλήρες κόστος της (συμπεριλαμβανομένου του κοινωνικού κόστους της ρύπανσης, της συμφόρησης και των ατυχημάτων) και οι επιβαρύνσεις διαφοροποιούνται αναλόγως, θα συνέβαλλε στις προσπάθειες με σκοπό να επιτευχθεί οικονομική αποδοτικότητα και αειφορία στις μεταφορές.

Η Επιτροπή προωθεί ενεργά τέτοιες πρωτοβουλίες. Καθώς η αυξανόμενη ζήτηση για ταξίδια έχει εξυπηρετηθεί κυρίως με την αυξημένη χρήση αυτοκινήτων και φορτηγών, η ελευθερία κινήσεως έχει συμβάλει, σε πολλές αστικές περιοχές σε απώλεια κινητικότητας, λόγω συμφόρησης. Για να αντικρούσει αυτές τις τάσεις, η Επιτροπή είναι υπέρ μιας ολοκληρωμένης προσέγγισης, η οποία συμπεριλαμβάνει μια στρατηγική με σκοπό την αύξηση της χρήσης των δημόσιων συγκοινωνιών για τις επιβατικές μεταφορές και των σιδηροδρομικών, ακτοπλοϊκών και εσωτερικών πλωτών μεταφορών για τα εμπορεύματα.

Με την Πράσινη Βίβλο «Το δίκτυο των πολιτών ((Έγγρ.COM (95) 601 τελικό. )) η Επιτροπή έχει προωθήσει μια πολιτική για τις δημόσιες επιβατικές μεταφορές η οποία θέτει τις ανάγκες κινητικότητας και δυνατότητας πρόσβασης των πολιτών στο κέντρο της παροχής μεταφορικών υπηρεσιών και, προς τιμήν τους, διάφορες τοπικές αρχές και μεταφορείς αναπτύσσουν τρόπους για την εφαρμογή των ιδεών αυτών. Υπό την ιδία προοπτική, οι κατευθυντήριες γραμμές για το διευρωπαϊκό δίκτυο μεταφορών ευνοούν εκείνες τις ζεύξεις που διασυνδέονται με τα τοπικά συστήματα και που προωθούν τις μεταφορές που δεν βλάπτουν το περιβάλλον.

Όσον αφορά την αύξηση των αεροπορικών ταξιδίων, η Επιτροπή επιδιώκει να προωθήσει τη διατροπικότητα, ούτως ώστε να χρησιμοποιείται ο πλέον ενδεδειγμένος τρόπος μεταφοράς σε κάθε τμήμα μιας επιβατικής ή εμπορευματικής διαδρομής. Ενθαρρύνει, παραδείγματος χάρη, την ανάπτυξη της σύνδεσης μεγάλων αεροδρομίων με σιδηροδρομικά δίκτυα, συμπεριλαμβανομένων των σιδηροδρομικών δικτύων μεγάλης ταχύτητας, τα οποία προσφέρουν ένα μέσο που επιτρέπει στους σιδηροδρόμους να ανταγωνιστούν αποτελεσματικότερα τις αεροπορικές μεταφορικές υπηρεσίες μικρών και μεσαίων αποστάσεων.

Στο πλαίσιο του υφισταμένου νομικού πλαισίου και των κριτηρίων επιλεξιμότητας των μέσων συνοχής, κατά την επιλογή έργων προς συγχρηματοδότηση, δίδεται προτεραιότητα σε έργα που διαθέτουν χαρακτηριστικά ολοκλήρωσης και διατροπικότητας, ενώ, ταυτοχρόνως, πληρούν τους στόχους απασχόλησης και ανάπτυξης των περιφερειακών και διαρθρωτικών πολιτικών.

Σε όλες τις δραστηριότητες, η Επιτροπή έχει επίγνωση ότι βελτιώσεις της ποιότητας και της χρήσης της υποδομής, καθώς και της οργάνωσης της διοικητικής μέριμνας, είναι σε θέση να αποδώσουν σημαντικές εξοικονομήσεις του κόστους, μειώσεις των περιβαλλοντικών πιέσεων και επιπλέον θέσεις απασχόλησης. Ως εκ τούτου, κατά τη χρησιμοποίηση των πόρων και στις πρωτοβουλίες για πολιτική και νομοθεσία, εργαζόμαστε με συνέπεια για την προώθηση των θεμάτων αυτών.